b'\n_START_ARTICLE_\nGregor Virant\n_START_SECTION_\nZgodnje \xc5\xbeivljenje\n_START_PARAGRAPH_\nVirant se je rodil v Ljubljani. \xc5\xa0tudiral je pravo na Univerzi v Ljubljani in na Glasgow Caledonian University. Neposredno po \xc5\xa1tudiju se je kot asistent zaposlil na Fakulteti za upravo v Ljubljani, nato pa je \xc5\xa1e magistriral (1995) in doktoriral (1998) iz pravnih znanosti. Med letoma 1995 in 1999 je delal kot pravni svetovalec Ustavnega sodi\xc5\xa1\xc4\x8da Republike Slovenije._NEWLINE_Leta 2000 je bil imenovan za generalnega sekretarja na Ministrstvu za notranje zadeve v kratkem \xc4\x8dasu desnosredinske vlade Andreja Bajuka. Na polo\xc5\xbeaju je ostal tudi v naslednji vladi Janeza Drnov\xc5\xa1ka in Antona Ropa. Odstopil je s polo\xc5\xbeaja tik pred parlamentarnimi volitvami leta 2004, v kateri je nastopil kot kandidat na listi Slovenske demokratske stranke.\n_START_SECTION_\nMinistrovanje\n_START_PARAGRAPH_\nPo volilni zmagi Slovenske demokratske stranke v letu 2004, na katerih je Virant tudi sodeloval kot kandidat SDS (kljub temu, da ni (bil) \xc4\x8dlan SDS), je Virant postal vodja novoustanovljenega Ministrstva za javno upravo v vladi pod vodstvom Janeza Jan\xc5\xa1e. Za\xc4\x8del je s temeljito reformo javnih slu\xc5\xbeb v Sloveniji, ki vklju\xc4\x8duje modernizacijo in racionalizacijo storitev. V zadnjih letih Jan\xc5\xa1eve vlade je bil Virant pogosto razvr\xc5\xa1\xc4\x8den kot najbolj priljubljen minister in eden od najbolj priljubljenih politikov v Sloveniji. Najbolj je znan po t. i. Virantovi reformi pla\xc4\x8dnega sistema javnih uslu\xc5\xbebencev._NEWLINE_Po parlamentarnih volitvah 2008, v kateri je Slovenska demokratska stranka izgubila proti koaliciji pod vodstvom socialdemokratskega vodje Boruta Pahorja, je ministra Viranta nadomestila Irma Pavlini\xc4\x8d Krebs iz stranke Zares. Sam pa je \xc5\xa1e eno leto prejemal nadomestilo (ter bil brezposeln \xc5\xa1e nadaljnje tri mesece), hkrati pa je opravljal honorarno pedago\xc5\xa1ko delo.\n_START_SECTION_\nZbor za republiko in resetiranci\n_START_PARAGRAPH_\nV decembru 2008 je bil izvoljen za predsednika Zbora za republiko, slovenske liberalno-konzervativne dr\xc5\xbeavljanske platforme, povezane z intelektualnim krogom Nove revije; na tem polo\xc5\xbeaju je zamenjal Petra Jambreka._NEWLINE_Marca 2011 je napovedal, da zapu\xc5\xa1\xc4\x8da mesto predsednika, saj je pri\xc5\xa1lo do razhajanj med nekaterimi \xc4\x8dlani, ter da se je za njegovo razre\xc5\xa1itev najbolj zavzemal Dimitrij Rupel. Slednji je to zanikal._NEWLINE_Junija 2011 je postal soustanovitelj t. i. resetirancev (poleg njega so v skupini \xc5\xa1e Janez \xc5\xa0u\xc5\xa1ter\xc5\xa1i\xc4\x8d, Marko Pavliha, Matej Lahovnik, Rado Pezdir in \xc5\xbdiga Turk), ki so dobili ime potem, da so pozvali k resetiranju Slovenije ter k pred\xc4\x8dasnim volitvam.\n_START_SECTION_\nDru\xc5\xbeina\n_START_PARAGRAPH_\nVirant je poro\xc4\x8den z Nano Brejc in ima dva sinova. Njegov tast je politik Miha Brejc, njegov svak pa je fotograf Tomo Brejc. Njegova sestri\xc4\x8dna Mija je \xc5\xbeena ljubljanskega \xc5\xbeupana Zorana Jankovi\xc4\x87a.'